**Ο κίνδυνος της ταύτισης με τα στερεότυπα της προπαγάνδας στην περίοδο της κρίσης και το αίτημα για μια «πολιτισμική αντεπίθεση».**

Φωτεινή Λαμπρίδη  
  
Καθημερινό «εφιάλτη» ζουν χιλιάδες Ελληνες μετανάστες, κυρίως στη Γερμανία αλλά και σε άλλες ευρωπαϊκές χώρες, που πέφτουν θύματα ρατσιστικής συμπεριφοράς λόγω της... στιγματισμένης καταγωγής τους  
  
"Ο χλευασμός είναι καθημερινός Μας αποκαλούν τεμπέληδες, μας χλευάζουν ακόμα και στα εστιατόρια»» λέει ο κ. Θανάσης Κρίκης από το Μόναχο, πρόεδρος της Ομοσπονδίας Γονέων στη Βαυαρία, στέλεχος αλλά και συνδικαλιστής σε μεγάλη βιομηχανία της περιοχής, όπου ανάμεσα σε 8.000 εργαζόμενους υπάρχουν και 500 Ελληνες. «Το πρωί πηγαίνω στο γραφείο και συνάδελφοι διαβάζουν την "Bild". "... Είστε αχάριστοι» γύρισαν και μου είπαν. Ηταν μάλιστα συνάδελφοι στο ίδιο γραφείο εκλεγμένοι συνδικαλιστές.  
Αλλες φορές λένε περιπαικτικά: Ποιο νησί να αγοράσουμε ή πού θα πάρουμε βίλα τζάμπα... Οι Ελληνες τώρα αντιμετωπίζουν πρόβλημα για να βρουν δουλειά ή σπίτι. Ακούν ότι είσαι Ελληνας και θεωρούν ότι είσαι άνθρωπος... τρίτης κατηγορίας» καταλήγει. (Εφ. Εθνος 2014 )  
  
Θα μπορούσε η παραπάνω μαρτυρία να προέρχεται από έλληνα της Αμερικής των αρχών του 20ου αιώνα; Πάμε να δούμε τι έλεγε στο ντοκιμαντέρ Βρωμοέλληνες του Ρεπορτάζ Χωρίς Σύνορα στον Στ. Κούλογλου , ελληνας μετανάστης τρίτης γενιάς  
  
«Στο σινεμά η πλατεία ήταν για τους λευκούς ο εξώστης για τους άλλους, εμείς οι Έλληνες είμαστε στους άλλους.  
Οι Ελληνες προσπαθούσαν να στείλουν λεφτά στην πατρίδα το αναλάμβανε ένας υπάλληλος μετά από χρόνια μάθαινε πως δεν έφτασαν ποτέ και οι εφημερίδες έγραφαν,… άλλος ένας καυγάς σε ελληνική συνοικία άλλος ένας καυγάς … Οι βρωμοέλληνες. Πάντα χρωστάνε παντού χρωστάνε. Δεν θεωρούσαν τους έλληνες ευρωπαίους κι έτσι έκαναν συνδικάτα με Τούρκους και Αλβανούς  
  
Η Μαρτυρία από την Αμερική των αρχών του 20ου αιώνα που μας θυμίζει πως οι  Έλληνες ενώ έλιωναν στα ορυχεία  ήταν πάλι τεμπέληδες και βρώμικοι και δεν ήταν άξιοι να ανήκουν στην Ευρώπη. Κρατήστε τις αναλογίες.  
  
Μπορούμε να πάμε και πιο πίσω στον χρόνο όμως γιατί η ιστορία της προπαγάνδας με όχημα πολιτισμικά στοιχεία των λαών  έχει μακριά ιστορία. «Το παράδειγμα της κρίσης του 1893 είναι διαφωτιστικό για τη σημερινή κατάσταση, τηρουμένων φυσικά των αναλογιών». Γράφει η Μαργαρίτα Δρίτσα στην ΕΦσυν  
  
Η Ελλάδα παρουσιαζόταν σαν κράτος-ληστής ή και υποκινητής γενικής ευρωπαϊκής σύρραξης: «Οι Μεγάλες Δυνάμεις δεν πρέπει να επιτρέπουν στους πολίτες τους να γίνονται αντικείμενο ‘‘πλιάτσικου’’ από ιταμά ληστρικά κράτη», έγραφαν ή ότι οι Έλληνες ήταν «ανέντιμοι και σπαγγοραμένοι» - Οι Γερμανοί ομολογιούχοι πίεζαν για την καταβολή από την Ελλάδα βαρέων επανορθώσεων υπέρ της Τουρκίας και ταυτόχρονη έκδοση νέου εξωτερικού δανείου για την αποπληρωμή όλων των παλαιών χρεών.  
  
Ας έρθουμε ξανά στο σήμερα. Η πρώτη μαρτυρία που ακούσατε είναι αποτέλεσμα της επίμονης προπαγάνδας ιδίως των Γερμανικών ΜΜΕ.  
  
Ας δούμε συνοπτικά πως ένας λαός ρίχνεται στην αρένα για άλλη μια φορά από τα Γερμανικά και Βρετανικά ΜΜΕ με τον ίδιο ηδονιστικό και σαδιστικό  τρόπο που χρησιμοποιούν Ευρωπαίοι αξιωματούχοι για να επιβάλουν τους αδιαπραγμάτευτους όρους τους,  
  
  
Είχαν  προηγηθεί δεκάδες δημοσιεύματα λοιπόν που σμίλευαν την εικόνα του τεμπέλη Έλληνα που ζει παρασιτικά. Προκλητικά, καυστικά σκίτσα  
τηλεοπτικές εκπομπές δραματοποιημένες με την καρικατούρα του Έλληνα Ζορμπά του παλιάτσου τσολιά και απομιμήσεις αγαλματιδίων σε ομαδικά όργια. Σε μια εκπομπή μάλιστα το κοινό ξεσπάει σε ηχηρά γέλια όταν ενημερώνεται από την παρουσιάστρια πως η συμβολή των ελλήνων στον πολιτισμό είναι η ανακάλυψη του πρωκτικού έρωτα ενώ λίγο μετά η παρουσιάστρια παρουσιάζει τον Διογένη ως βάτραχο του μάπετ σόου που δεν βγαίνει από πιθάρι αλλά από σκουπιδοντενεκέ! Στην ίδια εκπομπή μαθαίνουμε πως οι Ελληνες εξαπάτησαν για την είσοδο τους στο ευρώ μέσα από τον Τρωικό κουμπαρά !  
  
 Μετά ήρθε  Αφροδίτη της Μήλου στο εξώφυλλο του περιοδικού Focus , σε επεξεργασία Photoshop, τυλιγμένη με την ελληνική σημαία να  κάνει τη γνωστή χειρονομία με το μεσαίο δάχτυλο και σε δευτερη φάση  στο ίδιο περιοδικό η Αφροδίτη ως ζητιάνα.  
Αργότερα κάποιος είπε  
«Πουλήστε τα νησιά σας και την Ακρόπολη μαζί» . Ήταν η φωνή της Γερμανικής ελίτ στη Μπιλντ μέσα από  τίτλο άρθρου της γερμανικής εφημερίδας  η οποία αναφέρεται στην οικονομική κρίση που διέρχεται η Ελλάδα και στα σκληρά μέτρα που έλαβε,  
  
Γιατί είναι τόσο απαραίτητη η χρήση πολιτισμικών συμβόλων όμως, στην προκειμένη περίπτωση η χρήση αρχαιοελληνικών συμβόλων ως εργαλείο στην προπαγάνδα;  
  
Η επίδραση της αρχαίας Ελλάδας  δεν οφείλεται σε κάποια πανανθρώπινη συμπάθεια για την εθνική ταυτότητα των Ελλήνων. Ενδιέφερε και ενδιαφέρει η πρόταση πολιτισμού  που κόμιζαν κάποτε οι Έλληνες, πρόταση νοήματος του βίου και ιεράρχησης των αναγκών όπως εκφράστηκε από τους φιλοσόφους.  Αυτή η πρόταση πολιτισμού βρίσκεται στην εποχή των αγορών είναι δραματικά αντίστροφη γι αυτό και τόσο επικίνδυνη για την εξουσία.  
Με την ίδια λογική η σημερινή ιεράρχηση τοποθετεί στον «σκουπιδοτενεκέ του Διογένη»  επίσης τον  Γκαίτε , τον Μπύχνερ και τον Μπρεχτ. Με άλλα λόγια η Ευρώπη πυροβολεί τα πόδια της.  
  
Η ανάγνωση της προπαγάνδας που χρησιμοποιεί πολιτισμικά σύμβολα και αρχέτυπα είναι πολλαπλή και δεν εξαντλείται σε ένα κείμενο ένα συνέδριο μια διημερίδα. Κατά την ταπεινή μου άποψη είναι σοβαρότατο θέμα που πρέπει να μπει σε δημόσιο διάλογο. Ένας από τους σημαντικότερους λόγους που πρέπει να σκύψουμε με επιμονή πάνω στο θέμα και να βρούμε τρόπους να δημιουργήσουμε ικανό αντίπαλο δέος είναι ο εξής : Η παντοδυναμία των σύγχρονων μέσων ενημέρωσης και η εξαιρετικά ισχυρή δύναμη του μηνύματος σε συνδυασμό με τη δύναμη των συμβόλων και των αρχετύπων  στο συλλογικό ασυνείδητο καθιστούν τον καθένα μας  εξαιρετικά ευάλωτο στα μηνύματα που εκπέμπει η σύγχρονη προπαγάνδα. Ως παιδί μεταναστών στην Αμερική θυμάμαι έντονα από αφηγήσεις των προγόνων μου τα αποτελέσματα του κοινωνικού αυτοματισμού που δημιουργούσε η προπαγάνδα των μέσων. Η πρώτη αντίδραση στις επιθέσεις ήταν " Όχι δεν είμαστε βρωμοέλληνες, δεν είμαστε αυτό"  
. Η δεύτερη ήταν, "μήπως είμαστε αυτό; " Το τρίτο στάδιο είναι η συλλογική ενοχή που παρατηρούμε και σήμερα γύρω μας, η οποία φέρνει με τη σειρά της την αδράνεια, την παθητικότητα την αδυναμία κάθε αντίστασης.  
  
  
Αναλογικά στη σύγχρονη Ελλάδα της κρίσης που η πλειοψηφία έχει βιώσει τον κουρέλιασμα της εθνικής αξιοπρέπειας , γεγονός που μεταξύ άλλων ενισχύει τα ποσοστά της Χρυσής αυγής, ο κίνδυνος μέσα από ένα αίσθημα γενικής αδυναμίας και φτώχειας να ταυτιστούμε με την καρικατούρα του έλληνα που προβάλλουν τα Γερμανικά και βρετανικά ΜΜΕ είναι ορατός. Τη στιγμή μάλιστα που ο τεχνοκρατικός προσανατολισμός της εκπαίδευσης τα τελευταία χρόνια  κόβει έντεχνα το νήμα με τις ρίζες με το σύνολο των πολιτισμικών στοιχείων που συγκροτούν μία ταυτότητα. Μέσα σε αυτό το περιβάλλον κατανοούμε πως η προπαγάνδα έχει τη δύναμη όχι απλά να επηρεάσει αλλά να διαμορφώσει τελικά τόσο την ατομική όσο και τη συλλογική ταυτότητα.  
  
  
Η Ευρώπη που αποδέχεται την Αφροδίτη της Μήλου στη στάση του Focus θα ξαναπώ πως πυροβολεί τα πόδια της . Ο Ελληνικός πολιτισμός είναι και ευρωπαικός πολιτισμός. Απ΄ότι φαίνεται όμως ο σκοπός αγιάζει τα μέσα. Οι ισχυροί της εποχής των αγορών δεν ενδιαφέρονται να διασώσουν ούτε καν τα προσχήματα. Αρκετοί άνθρωποι από τον χώρο των γραμμάτων και των τεχνών επιμένουν πως η κρίση είναι πρωτίστως πολιτισμική. Η οικονομία  ταυτισμένη με την πολιτική πυροβολεί περισσότερο από ποτέ το αξιακό σύστημα που διασφαλίζει ένα ανθρωποκεντρικό μοντέλο διαβίωσης. Το γλωσσάρι του κυρίαρχου δημόσιου λόγου περιλαμβάνει μόνο οικονομική ορολογία οι ανθρωπιστικές σπουδές υποβαθμίζονται οι τέχνες και τα γράμματα όταν δεν συγχρονίζονται με την κυρίαρχη κουλτούρα απευθύνονται σε λίγους, η ιστορία είναι χαμένος χρόνος και το μεγάλο ερώτημα που αναζητά απάντηση είναι αν  μπορεί να οργανωθεί και με ποιον τρόπο μια πολιτισμική «αντεπίθεση»; Ή αλλιώς πως θα διεκδικήσουμε εκ νέου μια κληρονομιά φωτεινών στιγμών της ανθρωπότητας και Την ενεργό διασύνδεση των  χωρών, μέσα από τις πνευματικές, πολιτικές, πολιτιστικές και ιστορικές καταβολές  σε αυτόν τον άνισο πόλεμο;